text: Spellerberg: Rart at vinde kampen om Sønderjylland
  30 september 2015 kl. 20.22
  Bo Spellerberg var en tilfreds herre, efter KIF Kolding København onsdag aften slog Sønderjyske med 30-20.
  Efter en sæsonstart med svingende resultater for de ambitiøse danske mestre fra KIF Kolding København, så var det en tilfreds Bo Spellerberg, som kunne se tilbage på 60 velspillede minutter mod Sønderjyske. 30-20 vandt KIF kampen.
  - Aftenens kamp forløber rigtig meget, som vi håber på. Vi står langt hen ad vejen godt i forsvaret, og så havde Kasper (Hvidt, red.) redninger, og vi spiller egentlig også et fornuftigt angrebsspil, så det er derfor vi dominerer over hele kampen, siger Bo Spellerberg til TV SYD og fortsætter:
  - Det er jo et lokalopgør og slaget om Sønderjylland, så det er selvfølgelig rart, at vi kan trække os relativt komfortabelt ud af det, siger landsholdsspilleren.
  Med sejren spiller KIF Kolding København sig dermed op på en delt andenplads i ligaen. Holdet kan dog blive overhalet, når resten af rundens kampe bliver spillet.
  